# Bod 2 programu spoločného zasadnutia PS 2 a PS 416. marec 2022

# (PS 4 – T8, T53)

**Návrh na vydanie vyhlášky o uznaných spôsoboch autorizácie podľa
§ 23 ods. 2 o e-Governmente**

**Motivácia:**

V júni 2021 skončila platnosť certifikácie dokladov s čipom pre vzdialené vydávanie kvalifikovaných certifikátov pre kvalifikovaný elektronický podpis. Dňa 31.12.2022 končí platnosť certifikácie slovenských dokladov s čipom vydaných do 25. júna 2021 ako kvalifikovaných zariadení na vyhotovenie elektronického podpisu. V dôsledku toho budú dňa 31.12.2022 všetky certifikáty na dokladoch s čipom hromadne zrušené a nebude nimi možné vytvárať platné autorizácie v zmysle zákona o e-Governmente. V súčasnosti ide približne o 490 000 stále platných kvalifikovaných certifikátov. Očakáva sa, že do konca roka 2022 bude týchto certifikátov nad 400 tisíc.

Doklady sa vydávajú s platnosťou 10 rokov a po 60. roku života majú trvalú platnosť. Platnosť certifikácie čipov bola 5 rokov. Používatelia, ktorí potrebujú vytvárať autorizáciu, tak budú musieť požiadať o výmenu dokladov, ktoré boli vydané do 26. júna 2021. Časť používateľov tak bude musieť vymeniť nový doklad, vydaný v nedávnom období.

**Návrh:**

V zmysle § 59 ods. 1 písm. m) zákona o e-Governmente je MIRRI SR splnomocnené vydať vo všeobecne záväznom právnom predpise podrobnosti o uznaných spôsoboch autorizácie podľa § 23 ods. 2 zákona o e-Governmente.

Vyhláškou sa pre riešenie tejto situácie a zjednodušenie práce s vytváraním autorizácií navrhuje prehlásiť zdokonalený elektronický podpis založený na kvalifikovanom certifikáte  pre vyhotovenie elektronického podpisu za uznaný spôsob autorizácie podľa § 23 ods. 2 zákona o e-Governmente.

Autorizácia zdokonaleným elektronickým podpisom

**Výhody**:

* Pre vytváranie zdokonaleného elektronického podpisu založeného na kvalifikovanom certifikáte nie je potrebné používať certifikované zariadenie. Bolo by možné využívať doklady s čipom po celý čas ich platnosti (10 rokov a viac).
* Na slovenských dokladoch vydaných do 26. júna 2021 **bude môcť občan bez výmeny platného dokladu získať** **na diaľku** nové kvalifikované certifikáty pre zdokonalený elektronický podpis založený na kvalifikovanom certifikáte. Pre vzdialené vydávanie kvalifikovaných certifikátov pre zdokonalený elektronický podpis nie je potrebná platná certifikácia čipu, tá je potrebná len pre certifikáty pre kvalifikovaný elektronický podpis.
* Samotný zdokonalený elektronický podpis založený na kvalifikovanom certifikáte je technicky zhodný s kvalifikovaným elektronickým podpisom, líšia sa len položkou QcQSCD v certifikáte deklarujúcou, či certifikát je alebo nie je uložený na bezpečnom zariadení.
* Overovače podpisov obvykle podporujú overovanie zdokonalených elektronických podpisov založených na kvalifikovanom certifikáte.

**Nevýhody**:

* Kľúčový pár nemusí byť chránený voči skopírovaniu, je chránený proti neoprávnenému použitiu štandardne iba heslom. Kľúčový pár môže byť uložený na akomkoľvek zariadení.
* **Zdokonalený elektronický podpis založený na kvalifikovanom certifikáte nenahrádza kvalifikovaný elektronický podpis (KEP)**. Tam, kde si elektronická služba verejnej správy vyžaduje autorizáciu na úrovni vlastnoručného podpisu, ktorý je úradne osvedčený, je možné použiť len KEP – tzn. občan si za týmto účelom bude musieť požiadať o vydanie nového občianskeho preukazu s čipom a BOK kódom, na ktorom je nahratý nový kvalifikovaný certifikát pre vyhotovovanie KEP, na príslušnom oddelení PZ SR.
* V prípade uznávania kvalifikovaných elektronických podpisov založených na kvalifikovanom certifikáte **vzniká orgánom verejnej moci** **povinnosť akceptovať aj ľubovoľné iné formáty** z členských štátov EÚ za podmienky, že členský štát poskytne nástroj na ich overovanie. (Príkladom môžu byť podľa dostupných informácií niektoré podpisy v PDF z Rakúska, kde je možné len manuálnym spôsobom zistiť, či podpis obsahuje alebo nie.)
	+ Vzhľadom na to, že na úrovni EÚ nie sú definované takéto alternatívne formáty, a neexistuje povinnosť členský štátov EÚ garantovať automatizovanú detekciu a overenie zdokonaleného el. podpisu založenom na kvalifikovanom certifikáte, bude potrebné takéto zahraničné zdokonalené podpisy overovať manuálne zo strany OVM, a to aj v prípade, kedy OVM využíva CEP.
	+ Takýchto prípadov je v súčasnosti minimum ale môžu sa potenciálne rozšíriť.
* Môže byť potrebné upraviť menšiu časť informačných systémov pre prácu s autorizáciami, ktoré majú implementovanú kontrolu, či ide o kvalifikovaný elektronický podpis.

**Alternatívy:**

Alternatívou ku akceptovaniu zdokonaleného elektronického podpisu založeného na kvalifikovanom certifikáte je:

* širšie rozšírenie implementácie autorizácie klikom podľa § 23 ods. 1 písm. a) bod 2 zákona o e-Governmente na prístupových miestach,
* hromadná výmena dokladov s čipom zo strany občanov (pričom sa zároveň pripravuje riešenie pre aktívnu kontrolu a informovanie používateľa, či používaný certifikát nebol zrušený),
* vydanie vyhlášky definujúcej viaceré „úrovne“ autorizácie.

**Podrobnosti:**

Zdokonalený elektronický podpis založený na kvalifikovanom certifikáte musí spĺňať požiadavky uvedené v odseku 2 a teda požiadavky vyplývajúce z nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (ďalej len „nariadenie eIDAS“) a jeho prílohy I.

Vydaním vyhlášky bude docielené, že občan bude mať k dispozícii autorizačný „prostriedok“ na účely podania elektronických podaní v zmysle zákona o e-Governmente, pri ktorých sa vyžaduje autorizácia, ktorá nahrádza v elektronickom svete vlastnoručný podpis, ktorý nemusí byť úradne osvedčený v zmysle osobitného predpisu,

Súvisiace právne otázky sú predmetom analýzy, ktorú pre MIRRI SR spracovala Právnická fakulta UK (v prílohe).

Zdroje:

<https://www.slovensko.sk/sk/oznamy/detail/_elektronickym-cipom-na-doteraj> <https://www.slovensko.sk/sk/faq/faq-zep/#kolko9>

**Legislatíva:**

**§ 23 ods. 1 druhá veta zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov (ďalej len „zákon o e-Governmente“)**:

*„...Osoba, ktorá nie je orgánom verejnej moci, vykoná autorizáciu elektronického podania,*

*a) ak sa podľa zákona podáva v elektronickej podobe a zákon neustanovuje iný spôsob autorizácie alebo ak je podľa osobitného predpisu náležitosťou podania vlastnoručný podpis*

1. *kvalifikovaným elektronickým podpisom*[*17)*](https://www.slov-lex.sk/pravne-predpisy/SK/ZZ/2013/305/20201230#poznamky.poznamka-17)*alebo kvalifikovanou elektronickou pečaťou,*[*18)*](https://www.slov-lex.sk/pravne-predpisy/SK/ZZ/2013/305/20201230#poznamky.poznamka-18)
2. *použitím na to určenej funkcie informačného systému prístupového miesta a po úspešnej autentifikácii osoby ktorá autorizáciu vykonáva, zodpovedajúcej najmenej úrovni zabezpečenia „pokročilá“ podľa osobitného predpisu,*[*20a)*](https://www.slov-lex.sk/pravne-predpisy/SK/ZZ/2013/305/20201230#poznamky.poznamka-20a)*ak sa zabezpečí uvedenie tejto osoby ako odosielateľa elektronickej správy, nemennosť obsahu autorizovaného dokumentu do momentu uloženia v elektronickej schránke adresáta, spojenie autorizovaného dokumentu s identifikátorom osoby odosielateľa a zachovanie väzby medzi nimi, ak to osobitný predpis nezakazuje alebo*
3. *uznaným spôsobom autorizácie, ak to osobitný predpis nezakazuje*,...“.

**§ 23 ods. 2 zákona o e-Governmente**:

*„Uznaný spôsob autorizácie je taký spôsob autorizácie, ktorý zabezpečuje spoľahlivú identifikáciu osoby, ktorá autorizáciu vykonala, a spoľahlivé zachytenie obsahu právneho úkonu, ktorý autorizovala, ako aj zhodu medzi autorizovaným právnym úkonom a právnym úkonom, ktorý osoba autorizovala. Uznaný spôsob autorizácie môže byť odlišný pre autorizáciu elektronického podania, pri ktorom sa vyžaduje vlastnoručný podpis, a elektronického podania, pri ktorom musí byť vlastnoručný podpis úradne osvedčený*.“.

**Nariadenie eIDAS a Vykonávacie rozhodnutie Komisie 2015/1506**

V zmysle čl. 27 ods. 2 nariadenia eIDAS platí, že „*Ak členský štát na využívanie služby online, ktorú ponúka subjekt verejného sektora alebo ktorá sa ponúka v jeho mene, vyžaduje zdokonalený elektronický podpis založený na kvalifikovanom certifikáte, uznáva tento členský štát zdokonalené elektronické podpisy založené na kvalifikovanom certifikáte a kvalifikované elektronické podpisy, a to aspoň tie, ktoré sú vo formátoch alebo ktoré používajú metódy vymedzené vo vykonávacích aktoch uvedených v odseku 5.“.*

Zároveň podľa článku 2 Vykonávacieho rozhodnutia Komisie (EÚ) 2015/1506, ktorým sa ustanovujú špecifikácie týkajúce sa formátov zdokonalených elektronických podpisov a zdokonalených elektronických pečatí, ktoré môžu subjekty verejného sektora uznávať, podľa článkov 27 ods. 5 a 37 ods. 5 nariadenia eIDAS platí v prípade uznávania zdokonalených elektronických podpisov založených na kvalifikovanom certifikáte povinnosť uznávať aj ľubovoľné iné formáty *„za predpokladu, že členský štát, v ktorom má sídlo poskytovateľ dôveryhodných služieb používaný podpisovateľom, ponúkne iným členským štátom možnosti validácie podpisu, ktoré budú podľa možnosti vhodné na automatizované spracovanie"*.